
Tárgy: Tulajdonosi hozzájárulás és nyilatkozat megadása az MTK részére lelátó lefedéséhez 
I. Előzmények

Budapest Főváros XIV. Kerület Zugló Önkormányzata (a továbbiakban: Önkormányzat) és a Magyar Testgyakorlók Köre (a továbbiakba: MTK) 2014. június 03-án ingatlan használatba adásáról és működtetéséről szóló szerződést (a továbbiakban: Szerződés) kötött. 
A Szerződés keretében az Önkormányzat 15 évre az MTK hasznosításába adta az Önkormányzat kizárólagos tulajdonát képező, a Budapest XIV. kerület 31267/137 helyrajzi szám alatt felvett, természetben a 1142 Budapest, Rákospatak u. 13-27. szám alatt fekvő intézményt 53 900 m2 alapterületű ingatlant (a továbbiakban: Ingatlan). 

A Szerződés 39. pontja szerint az MTK az Ingatlanon bármilyen épületet, építményt, illetve az ingatlan területén bármilyen átalakítási munkát saját költségén és kizárólag Önkormányzat előzetes írásbeli hozzájárulásával végezhet.  

Az MTK a 2023. január 27-én kelt levelében kérte 2 db mobillelátó lefedését szolgáló felépítmény elhelyezési lehetőségének biztosításához az Önkormányzat tulajdonosi hozzájárulását (2. melléklet).  Az MTK által tervezett beruházás értéke nettó 16.000.000,-Ft. 
Az előterjesztés mellékletét képezi a projekt rövid műszaki leírása és látványterv (3. melléklet), valamint a tulajdonosi hozzájárulás és nyilatkozat is (4. melléklet).
II. Vélemények:
Gazdasági Főosztály véleménye: Észrevételt nem tesz.
Jogi Főosztály: Az előterjesztésben közölt adatok és egyéb információk alapján jogi észrevételt nem tesz.
Főépítészi Iroda: A tulajdonosi hozzájárulással kapcsolatban észrevételt nem tesz. 
Az építésügyi és építésfelügyeleti hatósági eljárásokról és ellenőrzésekről, valamint az építésügyi hatósági szolgáltatásról szóló 312/2012. (XI. 8.) Korm. rendelet 17. §-a értelmében a tervezett építési tevékenység építési engedély köteles. Zugló városképvédelméről szóló 10/2021. (III.26.) önkormányzati rendelet (a továbbiakban: ZVR) 79. § és 14. melléklet 3. pontja értelmében kötelező szakmai konzultációt; a 81. § alapján településképi véleményezési eljárást kell lefolytatni. 

Mindkét eljárás az építtető kérelmére indul, kérelmeket a tervezett építési munkát megelőzően szükséges kezdeményezni a ZVR 13. illetve 16. melléklete (adatlap) és az előírt dokumentációk benyújtásával.
III. Bizottsági vélemények:

 Az előterjesztést a Gazdasági bizottság tárgyalja.

IV. Döntési javaslat

Budapest Főváros XIV. Kerület Zugló Önkormányzat Képviselő-testülete elfogadja az előterjesztés 1. számú mellékletét képező határozati javaslatokat.

A 1. számú melléklet szerinti határozathozatal Magyarország helyi önkormányzatairól szóló 2011. évi CLXXXIX. törvény 47. § (1) – (2) bekezdés alapján egyszerű szótöbbséget igényel. 

Az előterjesztést készítette:

Nemzecskiné Bacskai Katalin (Főmérnökség Műszaki és Környezetvédelmi Osztály)
1. melléklet 123- 128 /2023. előterjesztéshez

    Budapest Főváros XIV. Kerület Zugló Önkormányzata Képviselő-testülete
..../2023. (II.23) önkormányzati határozata

Tulajdonosi hozzájárulás és nyilatkozat megadása az MTK részére lelátó lefedéséhez 
Budapest Főváros XIV. Kerület Zugló Önkormányzat Képviselő-testülete úgy dönt, hogy 
- a Magyar Testgyakorlók Köre részére a tulajdonosi hozzájárulást a 4. melléklet szerint megadja az MTK hasznosításában álló, az Önkormányzat kizárólagos tulajdonát képező, a Budapest XIV. kerület 31267/137 helyrajzi szám alatt felvett, természetben a 1142 Budapest Rákospatak u. 13-27. szám alatt fekvő intézmény megnevezésű ingatlanon a lelátó lefedéséhez.
- felkéri a Polgármestert a 4. melléklet szerinti tulajdonosi hozzájáruló nyilatkozat aláírására.

